L'exconseller de la Generalitat Joaquim Molins ha mort als 72 anys. Molins va ser conseller de Comerç i Turisme i de Política Territorial i Obres Públiques en diversos governs de Jordi Pujol i també va ser diputat de CiU al Parlament i al Congrés. El 1999 va deixar el càrrec de portaveu de CiU al Congrés dels Diputats per presentar-se com a candidat a l'alcaldia de Barcelona a les eleccions municipals del juny d'aquell any. A través de Twitter la coordinadora general del PDeCAT, Marta Pascal, ha destacat Molins com un "home noble i generós amb el país". "Enyorarem el somriure, el mestratge, la veu forta i el caràcter afable d'en Joaquim Molins", ha dit.  Nascut a Barcelona l’any 1945, Joaquim Molins va ser enginyer industrial i màster en Economia i Direcció d’Empreses per l’IESE. El 1976 Molins va ser un dels fundadors del Centre Català i posteriorment va formar part de la Unió del Centre de Catalunya. EL 1981 va començar a militar a CDC, partit amb el qual va ser elegit per segona vegada diputat a les eleccions espanyoles del 1982. Molins va ser conseller de Comerç i Turisme del 1986 al 1988 i de Política Territorial i Obres Públiques entre el 1988 i el 1993 i també va ser diputat al Parlament del 1984 al 1992 i també al Congrés dels Diputats del 1979 al 1986 i del 1993 al 1999, quan va deixar de ser portaveu de CiU a la cambra espanyola per  presentar-se com a candidat a l’alcaldia de Barcelona en les eleccions del juny del 1999. No va aconseguir l’alcaldia en ser derrotat per Joan Clos i va passar a exercir com a cap del grup municipal de CiU.  El 2001 va dimitir del seu càrrec a l’ajuntament i es va retirar de la política. Aquell mateix any es va reintegrar a l’empresa privada i va recuperar el càrrec a Ciments Molins i també va ser president del Centre de Càlcul de Sabadell.  El març del 2013 Molins va ser nomenat  president del patronat del Gran Teatre del Liceu i també de la seva comissió executiva i a l'octubre del 2016 va deixar el càrrec per motius de salut. Aquest 2017 Molins havia rebut la Creu de Sant Jordi.

Summary: Mor l'exconseller de la Generalitat Joaquim Molins als 72 anys


La novena edició del Festival de Música Antiga dels Pirineus (FeMAP) ha arrencat aquest divendres a la catedral de Santa Maria de la Seu d'Urgell amb un concert de producció pròpia que combina peces d'estil barroc de compositors de Flandes i de Catalunya, interpretades per músics de tots dos territoris. El president de la Generalitat, Quim Torra, ha estat l'encarregat d'inaugurar un certamen que enguany ha programat més de mig centenar de concerts en 36 municipis diferents i sobre el qual ha dit que serveix per demostrar que "els Pirineus també són cultura". En el cas d'aquest primer espectacle, que es repetirà aquest dissabte a Puigcerdà i diumenge a Pesillà de la Ribera (Rosselló), ha estat seguit per prop de 200 persones.

Summary: Torra inaugura el 9è Festival de Música Antiga dels Pirineus, que ha arrencat apropant el barroc de Flandes i Catalunya


La cap de llista d'ERC a Sant Cugat del Vallès, Mireia Ingla, serà la nova alcaldessa del municipi. Després de setmanes de negociacions, els republicans han arribat a un pacte de govern amb el PSC i la CUP que aparta l'actual batlle del municipi, Carmela Fortuny (JxSantCugat) de l'alcaldia i acaba amb 32 anys de governs del seu partit. Les tres formacions han presentat el pacte aquest divendres al vespre, quan falten menys de 24 hores per la constitució del nou consistori. Han reconegut que existeixen discrepàncies ideològiques entre elles, però s'han mostrat convençudes que podran configurar un govern "estable" i "honest". Fer front a l'emergència habitacional, deixar enrere el clientalisme i l'estigma de la corrupció, i impulsar més polítiques feministes, són les algunes de les principals prioritats del nou executiu d'esquerres.

Summary: Un pacte entre ERC, PSC i CUP a Sant Cugat aparta Fortuny (JxCat) de l'alcaldia i acaba amb 32 anys de governs del seu partit


El president d'Òmnium, Jordi Cuixart, ha anunciat que complirà "íntegrament la condemna" que li imposi el Tribunal Suprem (TS) perquè renuncia al programa individual de tractament de la presó. En una entrevista a Catalunya Ràdio, Cuixart ha afegit, respecte als altres polítics presos, que mai farà "cap retret a ningú que opti per una altra opció" i ha donat per fet que el condemnaran a uns 14 anys. D'altra banda, sobre la reacció institucional a la sentència, el líder d'Òmnium avisa que no pot ser una fotografia perquè seria una "falta de respecte" no donar una resposta política i apunta que s'entra en un "escenari de lluita antifranquista". El programa individual de tractament és voluntari i dona accés a permisos i a un tercer grau quan ja s'ha complert part de la pena i ho creu convenient la junta de tractament de la presó. Així doncs, amb aquesta decisió, Cuixart opta per complir tota la condemna en règim de segon grau, dins de la presó. Cuixart s'ha referit a l'amnistia com una "reivindicació legítima" de tots els moviments d'alliberament i ha diferenciat aquesta via de la de l'indult. "No demanarem cap indult. L'amnistia és un reconeixement de l'Estat que reconeix que els actes no són delicte i, per tant, que és injustificat. És una victòria del 'Ho tornarem a fer' ", ha argumentat. D'aquesta manera ha donat suport a la iniciativa de la CUP que ha apostat per aquesta opció com un dels elements de resposta a la sentència de l'1-O. El líder d'Òmnium defensa que ara s'entra en una "etapa de lluita antifranquista" i ha apuntat que l'única diferència és que ara es fa amb la "cara descoberta" perquè "se suposa que estem una democràcia" i "teòricament no pateixes per la integritat física". En aquest context, ha augurat que aviat es tornarà a posar sobre la taula la petició d'il·legalitzar partits i que l'aplicació del 155 centrarà la campanya del 10-N. Tot i així, Cuixart ha fet una crida a anar a votar en la repetició de les eleccions espanyoles del 10 de novembre. Pel que fa a la resposta institucional davant la sentència, Cuixart diu que no pot pronunciar-se sobre quina hauria de ser però ha demanat a les institucions que sigui una resposta "ambiciosa, coherent i de país" i que s'assumeixin les conseqüències del que es proposa. "No es resol amb una fotografia, seria una falta de respecte si no donem una resposta política. Si tot el que surt és parlar d'unitat per no fer-la, parlar d'eleccions i de govern de concentració, no haurem estat a l'altura i la societat els passarà per sobre", ha conclòs.  En canvi, pel que fa a la resposta de la societat civil, Cuixart ha dit que Òmnium s'ofereix per consensuar i liderar-la i que se'n fa responsable. En canvi, ha afegit que a l'entitat no li correspon definir la manera com es tornarà a votar tot i que treballa perquè els polítics es posin d'acord sobre aquesta qüestió.

Summary: Cuixart anuncia que complirà íntegrament la condemna perquè renuncia al programa de tractament de la presó


El candidat del PSC a les eleccions municipals de Barcelona, Jaume Collboni, ha demanat "moderació" i "centralitat" als partits independentistes, durant la presentació d'un manifest "per la defensa de la convivència, les llibertats i la democràcia", aquest dijous al matí al Parc de la Ciutadella. A més, Collboni ha reclamat que també abandonin "d'una vegada per totes" la seva estratègia que, segons diu, alimenta l'extrema dreta: "Els discursos bel·licistes i les vies unilaterals abonen i donen arguments a la ultradreta". El candidat socialista també ha apostat per formar un "cordó sanitari" contra Vox a les eleccions municipals del maig. Acompanyat per una delegació d'alcaldes i regidors del partit davant el Parlament -com ara la batllessa de l'Hospitalet, Núria Marín; i el de Tarragona, Josep Fèlix Balleteros-, a més de líder del partit, Miquel Iceta, Collboni també ha carregat contra l'alcaldessa de Barcelona, Ada Colau, i el candidat de Cs a la ciutat, Manuel Valls. El cap de files dels socialistes a Barcelona els ha reclamat que abandonin els "dobles discursos", després que Colau critiqui la "via eslovena" del president del Govern, Quim Torra, però d'altra banda permeti que el grup parlamentari de CatECP votés en contra de la seva compareixença per retre compte sobre les declaracions a Brussel·les. Sobre Valls, Collboni li ha preguntat si continuarà sent alcaldable per Cs, mentre el partit taronja negocia amb l'extrema dreta de Vox a Andalusia. Convivència i democràcia El manifest dels alcaldes i alcaldesses del PSC remarca que l'auge dels moviments "populistes" i el creixement del nacionalisme i l'extrema dreta a Europa representen una "amenaça real". Així mateix, el document conclou que el conflicte independentista ha "alimentat" aquesta "confrontació" i recorre "sovint" a la "retòrica de l'enfrontament" que "malmet" la cohesió social i la convivència. Així, els socialistes aposten pel respecte a totes les idees, a la llei i a les institucions.

Summary: El PSC demana "moderació" a l'independentisme: "Els discursos bel·licistes i les vies unilaterals abonen la ultradreta"


El jutjat de guàrdia de Manresa ha denegat la sol·licitud d'habeas corpus per a Oriol Junqueras presentada aquest divendres al matí per l'esposa i el pare del líder d'ERC. La magistrada del jutjat de primera instància i instrucció número 1 recorda, com la fiscalia, que l'empresonament està dictat per una autoritat judicial, cosa que fa que no es compleixin els requisits per posar l'empresonat immediatament a disposició judicial. La decisió no es pot recórrer.

Summary: El jutjat de Manresa denega l'habeas corpus a Oriol Junqueras


L'alcalde de Girona, Albert Ballesta, assegura que no dimitirà del càrrec perquè se sent legitimat, que l'Ajuntament de Girona continua treballant "amb normalitat" i obre un període de reflexió després del resultat del ple de cartipàs. Ballesta ha recordat que aquest dijous, si hagués volgut, hauria pogut tancar un acord amb C's, però que en cap cas estava disposat a sobrepassar "la línia vermella" que suposaria treure Girona de l'AMI. L'alcalde també ha dit que, en els propers dies, l'equip de govern estudiarà si continua considerant ERC com a "soci prioritari" a l'hora d'intentar lligar acords. En relació al seu sou, Ballesta lamenta que se l'hagi "venut com un pessetero", recorda que té plaça de funcionari a la Generalitat, que allà cobraria més que fent d'alcalde però que ell és al càrrec "per fer un servei a la ciutat".   Després que l'oposició tombés els càrrecs de confiança i el sou de l'alcalde de Girona (tot i una rebaixa de darrera hora) Albert Ballesta ha comparegut aquest matí per donar imatge d'unitat. Ho ha fet envoltat de la resta de regidors de l'equip de govern, per assegurar que no pensa dimitir perquè se sent legitimat i que l'Ajuntament treballa "amb normalitat". "Els ciutadans de Girona han d'estar ben tranquils, perquè els regidors estan treballant", ha dit l'alcalde. I com a prova, ha recordat que aquest matí mateix, la junta de govern local ha aprovat diversos convenis d'ocupació per combatre l'atur a la ciutat.  Ara bé, l'alcalde tampoc ha amagat que després del ple d'ahir, és necessari obrir "un període de reflexió" que permeti "posar una ratlla" a tot el què ha passat i "redreçar la situació". Albert Ballesta ha reconegut que tothom ha comès "errors" i, en allò que li pertoca, ha demanat "excuses" per part de l'equip de govern.  Pel què fa al període de reflexió, Ballesta d'entrada no es posa terminis. "No em vull precipitar, volem reflexionar sobre tot allò que ha passat i pensar-hi", ha dit l'alcalde. La intenció, precisa, és començar des de zero. I això inclou, com ha precisat, pensar si continuen veient a ERC com a "soci prioritari" a l'hora de lligar pactes.  En referència al ple de cartipàs, l'alcalde ha deixat entreveure que "la precipitació" els va jugar una mala passada. Ara bé, també ha subratllat que, en cap cas, l'equip de govern està disposat a traspassar línies vermelles. "Ahir si hagués volgut hauria pogut tenir un acord a canvi de treure Girona de l'AMI; però això no ens ho vam ni plantejar, perquè l'independentisme i el procés està en el nostre ADN", ha assegurat. "Se m'ha venut com un pessetero" Albert Ballesta també ha aprofitat la compareixença per parlar sobre la proposta de salari que ahir el ple va tombar (i que finalment es va proposar en 68.500 euros anuals). L'alcalde ha lamentat que s'hagi fet "tanta estella" amb aquest afer, que li hagin volgut donar la imatge d'algú "que busca un sou desesperadament" i que, fins i tot, se l'hagi arribat a vendre "com un pessetero".  Ballesta, però, ha recordat que ell té plaça de funcionari a la Generalitat i que, precisament, si s'hi reincorporés, el seu sou seria més alt del què cobraria com a alcalde. "Però jo tinc clar que vinc a fer un servei a la ciutat, i ahir no defensava un sou per a mi, sinó per a qui sigui l'alcalde de Girona", ha afirmat. Després que el ple li tombés la proposta de sou, ara Albert Ballesta es queda sense salari. Fins que no hi hagi acord per fixar-n'hi un, cobrarà 28.500 euros anuals en concepte d'assistències.  "Girona es governa des de Girona" Albert Ballesta també ha reivindicat el paper de Girona com a ciutat que es governa des del seu Ajuntament, i no de més enllà. I per reforçar-ho, aquí ha fet dues referències. Ha explicat que fa dies, després d'accedir al càrrec d'alcalde, havia parlat amb el president de la Generalitat, Carles Puigdemont. "Ell em va dir: 'Tu fes'; per tant, tot això és un afer de l'Ajuntament de Girona, i Girona es governa des de Girona", ha dit, en referència a les negociacions per al cartipàs.  La segona referència ha arribat quan se li ha demanat si creia que hi havia hagut intervenció dels partits a nivell nacional. I aquí, novament, Ballesta ha estat categòric: "Nosaltres hem dut la batuta i la continuarem portant".  Per últim, l'alcalde de Girona ha reiterat que en aquest període de reflexió que obre ara, no es vol "precipitar" i que, un cop l'equip de govern hagi donat "totes les voltes" que calguin, arribarà el moment d'explicar-ho tot a la ciutadania. També ha admès que, en accedir al càrrec, no s'imaginava tots aquests episodis convulsos que ha viscut des de l'Ajuntament. Però s'ha refermat en la voluntat d'afrontar la situació. "Jo sóc navegant, i a vegades surts amb molt bon temps i et trobes el temporal; però després del temporal ve la calma", ha conclòs.

Summary: Ballesta assegura que no dimitirà, que l'Ajuntament continua treballant i obre un període de reflexió arran del ple


La co-presidenta del grup dels Verds/ALE al Parlament Europeu, Ska Keller, ha defensat aquest dilluns que la Unió Europea “com a mínim” pot “pressionar” el govern espanyol perquè accepti obrir un diàleg amb Catalunya sobre el referèndum d’independència. “Fins ara el govern espanyol no ha estat massa obert al diàleg, pel que hem vist”,  ha lamentat Keller, que ha signat el Manifest pel Referèndum. Després d’una reunió amb el portaveu d’En Comú Podem, Xavier Domènech, Keller ha dit que “el govern espanyol s’ha d’adonar que hi ha un moviment fort, un desig pel referèndum” a Catalunya. “Penso que l’haurien de permetre”, ha remarcat.  “Crec que és molt normal que la gent tingui el dret a decidir, i per això hi dono suport, penso que la gent de Catalunya ha de tenir el dret a decidir”, ha afirmat l’alemanya, que va ser cap de cartell dels Verds europeus a les últimes eleccions. “Les institucions europees poden fer alguna cosa per demanar aquest diàleg que és tan necessari. Correspon als catalans triar el camí que volen, però pressionar el govern espanyol perquè estigui obert al diàleg és, com a mínim, una cosa que podem fer”, ha afegit.

Summary: Ska Keller creu que la UE pot “pressionar el govern espanyol perquè s’obri al diàleg” sobre el referèndum


La CUP ha presentat les eleccions anticipades com a "un plebiscit dins l'independentisme" en el qual s'haurà de triar entre "més autonomisme i claudicacions", o "l'independentisme de lluita, de combat, de sobirania i sense claudicacions" dels anticapitalistes. "Cal que avui sigui l'inici d'un punt d'inflexió", ha assegurat el diputat de la CUP, Carles Riera en un discurs al ple sobre la inhabilitació de Quim Torra en el qual ha preguntat a JxCat i ERC "què faran" si l'independentisme supera el 50% dels vots. "Tornaran a fer el mateix, acatar l'Estat i gestionar l'autonomia com han fet amb la inhabilitació?", ha demanat. Riera ha aprofitat la seva intervenció per lamentar l'acatament "humiliant" de la sentència del Tribunal Suprem. "Abans que l'Estat hagi publicat el cessament al BOE, el Govern ja ha rellevat el president, sense esperar que el Tribunal Constitucional es manifesti sobre el recurs", ha afirmat abans de referir-se a la substitució de Torra per Aragonès com "una nova jugada mestra d'un autonomisme aplanat i agenollat davant d'un Estat que considera que els vots dels catalans ja no valen". Segons ha defensat, el Govern "ha perdut la darrera oportunitat de la legislatura" per "rebel·lar-se contra l'Estat absolutament antidemocràtic". El líder de la formació anticapitalista ha recalcat que no fa seu "l'acord de govern que redueix la resposta a un tràmit burocràtic" i ha lamentat que JxCat i ERC no hagin pogut tancar una estratègia amb ells. "Hem fet tots els esforços possibles per un acord independentista de confrontació democràtica davant la inhabilitació. No ha estat possible", ha lamentat. Per aquest motiu, ha fet una crida a la protesta al carrer contra la inhabilitació. Davant d'un president inhabilitat -"el tercer en tres anys"- i una "repressió creixent", Riera ha fet una crida a l'independentisme a "començar de nou", amb un "nou embat per forçar l'Estat a una resolució democràtica que inclogui l'exercici del dret a l''autodeterminació i la fi de la repressió", i que a més "pugui ser ratificada a les urnes". "Som en el punt zero i ens cal foc nou", ha dit, "per superar el "fracàs absolut" d'un govern "impotent davant l'Estat i el capital". En aquest punt ha preguntat al Govern si "continuarà malbaratant diners públics en el projecte ja fracassat" del projecte de macrocomplex d'oci Hard Rock, després que el TSJC anul·lés parcialment el pla director urbanístic. "Va camí de ser el projecte Castor del govern català", ha etzibat. L'executiu actual, ha assenyalat, ha de marcar la "fi del processime" i un "punt d'inflexió" per "teixir una alternativa per recuperar la credibilitat perduda de l'independentisme". Per això, s'ha erigit en aquesta alternativa "amb totes les conseqüències" que pugui tenir.  Riera ha demanat que l'actuació "sense una resposta institucional digna" a la inhabilitació sigui "el darrer capítol de la caiguda lliure en la qual estem instal·lats des del 2017" i s'ha compromès a "impulsar una aposta de país perquè comenci la remuntada", en clau independentista i social. "Caldrà triar entre seguir com fins ara o fer les coses diferent, iniciar un altre cicle polític definitiu per l'autodeterminació i els drets de totes", ha conclòs.

Summary: La CUP presenta les eleccions com un "plebiscit dins l'independentisme": "Més autonomisme o lluita sense claudicacions"


La portaveu a l'Ajuntament de Madrid i membre de l'executiva estatal de Cs, Begoña Villacís, considera que els "catalans no es mereixen que el seu futur es torni a jugar en una assemblea de la CUP". En declaracions als mitjans de comunicació des d'un acte a Madrid, Villacís ha criticat que "mai ningú sap què pot passar" a les reunions dels cupaires. Segons la portaveu de la formació taronja, els independentistes "no poden donar cap solució perquè estan més pendents d'un sol català fugit de la justícia que dels més de set milions de catalans". A més, ha justificat que Cs "ha fet tot el que està en les seves mans" per posar fi a la situació d'estacament que hi ha Catalunya: "guanyar les eleccions i sol·licitar un ple de desbloqueig", ha subratllat. "Catalunya té els mateixos problemes que la resta d'Espanya, com l'atur i les llistes d'espera, però no té un govern que estigui pendent d'ells", ha criticat Begoña Villacís. D'altra banda, la secretaria de política municipal de Cs ha exigit al govern espanyol que no tanqui "cap via, tampoc a la revalorització" de les pensions i li ha recordat que està "en minoria". "Ha de preocupar-se de què les pensions estiguin garantides, de fomentar la natalitat i de facilitar els permisos de paternitat, com ha exigit Cs en els pressupostos", ha afirmat.

Summary: Cs creu que els catalans "no es mereixen que el seu futur es torni a jugar en una assemblea de la CUP"


El cap de llista d'ERC per Tarragona, Òscar Peris, ha apuntat que l'excarceració d'alguns dels consellers del Govern ha de servir per "posar l'accent en la part més repressiva de l'Estat" a través del relat de les situacions que han viscut. Peris considera que cal explicar "les condicions, com es pateix i com s'ha intentat humiliar" els representants polítics catalans "tan sols perquè la gent pogués votar i decidir el seu futur". El candidat republicà també ha destacat, en declaracions a l'ACN des de Valls, el pacifisme i el civisme que un cop més han demostrat els manifestants que han participat a la mobilització, a Brussel·les. Peris ha transmès el seu "caliu i escalf" als companys i companyes de Govern que estan a Bèlgica i ha assegurat que queden "molts focus oberts" a Catalunya mentre el vicepresident Junqueras, el conseller Forn, i els Jordis segueixin a la presó.

Summary: Peris (ERC) apunta que el relat dels consellers excarcerats assenyala "la part més repressiva de l'Estat"


Una cinquantena de banyistes han protestat aquest diumenge a la Platja del Canadell, de Calella de Palafrugell (Baix Empordà). El motiu és que no estan d'acord amb la decisió presa per Capitania Marítima de retallar la zona destinada al bany, especialment la que toca amb les roques i que és una de les més freqüentades, sobretot pels nens. Des de l'Associació Amics i Veins de Calella (AVAC) asseguren que la decisió suposa un "increment important" de la perillositat, ja que permet que les embarcacions accedeixin a una zona on s'ajunten molts banyistes. El president de l'entitat, Francesc Vaqué, lamenta que no se'ls tingui en compte a l'hora de decidir. "Què saben a Madrid de les cales de la Costa Brava. Han de deixar-ho tal i com estava fina ara", ha etzibat Vaqué. Equipats amb xiulets una cinquantena de veïns de Calella de Palafrugell han protestat a la Platja del Canadell contra Capitania Marítima per haver retallat la zona de bany, en favor de les barques. La concentració ha agafat per sorpresa els centenars de banyistes que estiuegen en aquesta zona de la Costa Brava i que, majoritàriament, han donat suport a les demandes dels veïns. La problemàtica arrenca a partir de la decisió del govern de l'Estat de limitar la zona de bany propera a les roques de dues cales de Calella de Palafrugell a Tamariu. La limitació afecta un dels punts més neuràlgics de la Platja del Canadell, el Salt de la Trona. El president de l'AVAC, Francesc Vaqué, recorda que "tots hem saltat i ho hem fet amb total seguretat", ja que la zona estava delimitada per unes boies, que ara ja no hi són. "Els nens salten, no saben si està protegida la zona amb boies, són nens", ressalta Vaqué que exigeix que Capitania Marítima reconsideri la decisió de permetre que les barques puguin circular per aquesta zona. "Els patrons entren espantats perquè no saben si hi ha algú a sota l'aigua", destaca. Entre els concentrats hi havia veïns grans i petits. La Carme assegura que porta 40 anys banyant-se a la Platja del Canadell i mai hi ha hagut cap problema. "Per què es canvia una normativa quan no ha passat mai res?", es pregunta. Boies sense cordes Un altre motiu de protesta és que les boies que ha col·locat Capitania Marítima per delimitar la nova zona de bany, no estan lligades amb cordes entre elles. Vaqué explica que això perjudica especialment la gent gran que les utilitzava per subjectar-se mentre es banyaven. Les noves boies no estan unides entre elles i a més estan "molt més lluny" d'una a l'altra, un fet que, segons el president de l'AVAC, pot produir confusions entre banyistes que no saben quan creuen la zona delimitada al bany. Reunions amb la Generalitat i l'ajuntament  La protesta ha comptat amb el suport de l'Ajuntament de Palafrugell que considera que la decisió "és un error" i demana que es torni a la normativa que hi havia fins ara. L'alcalde del municipi, Josep Piferrer, lamenta que s'hagi modificat una normativa que "funcionava perfectament". "Nosaltres som partidaris de no tocar allò que va bé", ha reblat. Piferrer també ha confirmat que en les properes setmanes es reuniran amb el departament de Territori i Sostenibilitat per tractar la problemàtica. "El conseller Rull ens ha dit que des de la Generalitat també hi tenen alguna cosa a dir i ara toca reunir-nos", ha conclòs el batlle.

Summary: Banyistes de Calella de Palafrugell i Tamariu protesten perquè els han reduït la zona de bany en favor de les barques


El president del Tribunal Constitucional, Juan José González Rivas, ha destacat el paper que va jugar la Corona durant la transició i ho ha fet en un acte per commemorar els 40 anys de la carta magna. "De forma específica vull subratllar i reconèixer el paper de la Corona, que va saber erigir-se en peça ineludible per al canvi i en peça essencial de la democràcia", ha manifestat. Ho fa en un dia en què dins el govern espanyol s'han sentit veus discordants sobre una possible reforma de la carta magna per retirar la inviolabilitat al rei Felip VI. Una idea apuntada pel president, Pedro Sánchez, que ha estat corregida per membres de l'executiu, com José Luís Ábalos o Dolores Delgado. D'altra banda, el president del TC ha dit que la Constitució és reformable però "des del seu acatament i amb lleialtat" al text actual.  A l'acte ha assistit dos dels 'pares de la Constitució', Miquel Roca i Junyent i José Pedro Pérez-Llorca, membres de l'executiu socialista (com la vicepresidenta, Carmen Calvo, el ministre de l'Interior, Fernando Grande-Marlaska, o la ministra de Justícia, Dolores Delgado) o l'expresident Felipe González.  En la seva intervenció, González Rivas ha destacat l'actitud de "diàleg, concòrdia i consens" que es va aconseguir fa 40 anys i que creu que són "avui més necessàries que mai". Per al president del TC, la Constitució va suposar "una tercera via allunyada per igual de la continuïtat i la ruptura".  Reforma de la Constitució  Sobre la Constitució, ha afirmat que és reformable però ha advertit que cal fer-ho "des del seu acatament i amb lleialtat". També ha dit que per plantejar qualsevol reforma cal generar "l'efectiva concòrdia i fer-ho amb fe, optimisme, decisió i valentia, sempre atenent els seus procediments democràtics".  Aquest comentaris del president del TC es fan en un moment que el govern espanyol ha iniciat els tràmits per reformar la carta magna per limitar l'aforament dels diputats, senadors i membres del Consell de Ministres a l'exercici de les seves funcions. Una reforma que necessitarà el suport de 3/5 part del Congrés.  L'acte al Tribunal Constitucional s'ha celebrat el dia que s'ha emès una entrevista gravada amb el president espanyol, Pedro Sánchez, on defensa que cal eliminar la inviolabilitat del rei a través d'una reforma constitucional. Unes declaracions que després han matisat tant el ministre de Foment i secretari d'Organització del PSOE, José Luís Ábalos, i la ministra de Justícia, Dolores Delgado.  Recuperar l'esperit del 78  També ha pres la paraula Miquel Roca i Junyent que ha agraït el reconeixement tot i reconèixer que el TC ha pres algunes decisions amb les quals no ha coincidit. També ha afirmat que el tribunal està "sotmès a pressió" i s'ha referit als intents de reforma constitucional. "Amb la freqüent idea de reformar la Constitució marginant la necessitat de recuperar l'esperit del pacte que la va fer possible", ha reflexionat.  Calvo remarca el valor del TC Durant l'acte, la vicepresidenta del govern, Carmen Calvo, ha volgut mostrar "l'homenatge d'admiració i gratitud" per la tasca que el TC ha fet durant els 40 anys i que considera "absolutament imprescindible i nuclear". "El tribunal és la garantia absoluta de l'existència de la pròpia constitució sense pal·liatius, que la Constitució mai estigui congelada ni en el text físic, la justícia constitucional permet que estigui permanentment viva i és una peça capital del que hem viscut en 40 anys", ha valorat durant l'acte.

Summary: El president del TC destaca que Corona va tenir un "paper ineludible per al canvi" en el 40 aniversari de la Constitució


Els Mossos d'Esquadra van detenir diumenge passat un conductor per anar drogat i fugir d'un control policial. El detingut és un home de 27 anys, nacionalitat francesa i veí de Grigny (França). Els fets van passar el mateix diumenge a la carretera C-62 al el terme municipal d'Olvan (Berguedà), on els mossos havien muntat un control policial. Pels volts de les dotze del migdia els agents van donar l'ordre d'aturar un vehicle que arribava al control policial, però el conductor no va fer cas a les ordres i va marxar del lloc a gran velocitat direcció a la carretera C-1411z en sentit Gironella. La temeritat del conductor va posar en greu perill els agents que van haver de saltar per evitar que el vehicle els atropellés. Una de les patrulles va seguir el vehicle fugitiu el qual va intentar eludir l'acció policial cometent greus infraccions de trànsit com envair el sentit contrari o conduir a gran velocitat per l'interior de la població de Gironella i posant en perill a la resta d'usuaris de la via.  Un cop va travessar el nucli urbà de Gironella, el vehicle es va incorporar a la C-16, direcció a Manresa, i a l'altura del punt quilomètric 83 els agents el van poder aturar. El conductor va donar positiu al test de drogues, motiu pel qual va quedar detingut, així com també per haver conduït de forma temerària.  Durant el seguiment del vehicle, els agents van observar com el conductor llençava un objecte vermell per la finestra. Un cop localitzat, van veure que l'objecte era una capsa amb marihuana a l'interior. Per aquest motiu, els mossos també el van denunciar administrativament per tinença de marihuana. El detingut va passar aquest dilluns a disposició del jutjat d'instrucció en funcions de guàrdia de Berga, que li va decretar llibertat amb càrrecs.

Summary: Detenen un conductor per anar drogat i fugir d'un control policial a Olvan


El curs escolar 2017/2018 comença a les Terres de l'Ebre amb 2.359 professors, 134 més que el curs passat. Aquest augment de docents d'un 6%, una davallada del 0,4% del nombre de grups i amb 980 alumnes menys, fa que les ratios respecte el curs 2016/2017 baixin. Amb 26.353 alumnes, de mitjana s'assignaran 12,3 alumnes per mestre a infantil i primària i 8,3 alumnes per professor a secundària, unes dades conseqüents per la casuística de tenir molts centres rurals – la meitat dels centres escolars formen les 13 ZER ebrenques-. La directora dels serveis territorials d'Ensenyament a les Terres de l'Ebre, Manolita Cid, ha destacat que els recursos augmenten també amb nous cicles professionals, unitats de suport i hores de vetlladors (11,9%).

Summary: El curs comença a les Terres de l'Ebre amb 134 professors més i menys alumnes per classe


El Museu d'Art Contemporani de Barcelona (MACBA), juntament amb la Fundació Daniel i Nina Carasso, acull des d'aquest dimecres i fins el 16 de març el seminari internacional 'Allez! Pràctiques ambulants i museus dispersos'. A partir de tallers i taules rodones es vol reflexionar sobre recursos didàctics mòbils que afavoreixen l'educació en les arts. Des de maletes o caixes pedagògiques, fins a museus, biblioteques i cinemes ambulants, amb els quals es podrà interactuar durant l'última jornada pública i festiva el dissabte 16 a la Plaça dels Àngels, davant del MACBA. "És una forma de replantejar el paper del museu, de l'educació i de l'escola i com tot pot generar altres experiències", ha dit el director del MACBA, Ferran Barenblit, a la presentació del projecte aquest dimecres.  Es tracta d'un art "itinerant" que planteja la "descentralització" dels museus. "Veurem moltes rodes. És una pràctica que recorda com hi ha un munt d'experiències al llarg de la historia que són mòbils", ha afirmat Barenblit. Des de les missions pedagògiques del govern de la Segona República fins a la 'Boîte-en-valise' de Duchamp o el grup de teatre La Barraca de Federico García Lorca, són propostes que uneixen pràctica artística, experimentació pedagògica i investigació social. L'objectiu del seminari és analitzar propostes actuals de recursos mòbils que tenen cabuda més enllà de les parets dels museus, per identificar quins reptes plantegen aquestes noves pràctiques, que alhora, tenen una llarga tradició. A l'exterior del MACBA s'hi instal·laran aquest dissabte estacions com 'La C.O.S.A', una caravana que és un 'Centre Organitzat de So Ambulant'. Es tracta d'una caravana condicionada com a estudi de so que serveix tant per enregistrar bandes com cors o solistes, amb l'objectiu de "treure l'art al carrer" i investigar en les implicacions d'art sonor i activisme.  A més de d'aquesta instal·lació, hi haurà el "cinema més petit del món", també en una caravana, un espai de contacontes, laboratoris d'impressió, la creació d'un fanzine col·lectiu o múltiples jocs de taula.  "Volem posar l'educació no com una eina al servei de la producció del museu i l'art, sinó al centre mateix de la pràctica", ha assegurat Barenblit.  Fins el dissabte, hi haurà temps per tallers amb artistes i col·lectius sobre la construcció d'artefactes mòbils, l'elaboració de protocols de l'artista o la mediació itinerant, liderats per tres col·lectius francesos i tres espanyols. "Posem la centralitat en un diàleg hispanofrancès", ha explicat Pablo Martínez, cap de programes del MACBA, ja que França és el primer país d'origen dels visitants del museu.   Art postal Una de les iniciatives que inclou el seminari és el projecte del propi MACBA anomenat 'Postdata. Correspondències d'artista a l'escola', inspirat en les pràctiques artístiques que van utilitzar el correu postal com a mitjà d'experimentació i distribució d'art durant els anys 60. Les escoles reben cartes durant tres mesos procedents d'artistes per tal d'introduir l'art contemporani a l'escola "sense domesticar-lo" i generar diferents reaccions a l'alumnat i els mestres. "És una tradició antiga. Intercanvis sense que hi entrin en joc ni diners ni les institucions tradicionals", ha explicat Martínez com a exemple d'un art lluny dels museus.

Summary: Museus ambulants, maletes pedagògiques o correu postal artístic replantegen el paper del MACBA davant l'art "itinerant"


Impagaments que superen els 2 milions d’euros a prop de 200 persones i empreses. Aquest seria el volum de deute que, segons han denunciat aquest dilluns diversos extreballadors i col·laboradors del Teatre Apolo, hauria acumulat el gestor de l’equipament, Ethika Global. El darrer director artístic del teatre, Ricard Reguant, actors i actrius com La Maña, productors, músics o proveïdors han acusat directament l’empresa de ser “estafadors professionals” que van entrar en el negoci teatral “sense cap noció ni solvència”. Impagaments, contractes fraudulents o altes a la Seguretat Social mai regularitzades s’acumulen en diversos despatxos d’advocats. Un d’ells, Miquel Mitjans, creu fins i tot que la fiscalia “hauria d’actuar d’ofici” davant del volum de casos denunciats i els que els segueixen arribant.  El Teatre Apolo de Barcelona va tancar diumenge 5 de maig la temporada amb l’última funció de l’espectacle infantil ‘Peter Pan’ i cap certesa sobre quan i com reprendrà l’activitat. Per ara, l’única informació al respecte per part dels actuals gestors, la societat Ethika Global Real Estate, és un comunicat emès divendres en què plantegen la voluntat de regularitzar una situació econòmica que reconeixen “delicada” i que atribueixen a la gestió de qui va ser director del teatre des de la seva entrada el 2017 i fins el desembre passat, Ricard Reguant.  Mentrestant, al voltant de 200 persones (i empreses) es consideren damnificades per la gestió de l’empresa, i calculen que se’ls deuen en global entre dos i tres milions d’euros. Així ho han denunciat aquest dilluns en una roda de premsa conjunta ex treballadors del teatre acomiadats, i encapçalats per Reguant, actors i actrius com Lita Claver, La Maña, o Arnau Puig, productors teatrals, músics com Pep Sala i alguns dels advocats que els estan duent els molts diversos plets contra l’empresa.  El volum de casos i la xifra global del deute fa que alguns advocats hagin plantejat avui com és que l’empresa no ha presentat encara concurs de creditors. Miquel Mitjans, advocat d’alguns dels ex treballadors i actors que han passat pel teatre, ha apuntat fins i tot que la fiscalia “hauria d’entrar d’ofici” a investigar l’empresa. “Això és la punta de l’iceberg, inicialment ens semblava que podia ser una empresa que té un problema econòmic... Però hem arribat a la conclusió quan van agafar l’explotació del teatre no tenien cap mena d’intenció de tenir un recorregut; són nouvinguts que no tenen estima al teatre, que han volgut buscar notorietat, però no tenien ni intenció ni solvència, això ens consta i hi ha proves evidents”, ha sentenciat l’advocat.   Segons els afectats, la casuística d’irregularitats de l’empresa amb treballadors de la casa, companyies i empreses vinculades al teatre és gran. Des de contractes que no s’ajustaven al nombre d’hores, altes a la Seguretat Social no formalitzades, impagaments i fins i tot pagarés sense fons en compliment de sentències judicials, segons han detallat alguns dels implicats.  Els diferents afectats tenen representacions legals diferents i no hi ha una sola causa, per la qual cosa és difícil saber l’import final que se’ls deu. Un grup d’ex treballadors del teatre estima que se’ls deuen 50.000 euros, però no són els únics. A la producció de ‘Sherlock Holmes’ (l’última que va veure Ricard Reguant com a director artístic abans de ser acomiadat, segons ell per reclamar un cop més que es pagués a actors i tècnics de les companyies convidades) se li deuen 20.000 euros; 70.000 més a la companyia Tropicana; 94.000 a ‘La Maña’ (que es va quedar sense la liquidació del que era el seu espectacle de comiat dels escenaris, ‘Un reencuentro inolvidable’), o 100.000 al mateix Reguant. El director de la SGAE Catalunya, Ramon Muntaner, hi ha afegit que Ethika Global deu 140.000 euros a l’entitat en concepte dels drets d’autor generats als espectacles programats al Teatre Apolo sota la seva gestió.  Segons ha exposat Ricard Reguant, abans del seu adéu ja s’havia enfrontat amb els gestors en més d’una ocasió fins i tot amenaçant amb plegar si no es pagava (així ho va fer davant els impagaments a La Maña i a Tropicana, ha rebel·lat). “Aquests senyors han tancat, i s’ho han venut tot, inclús el que no era seu, i així han pogut pagar dos talonaris fets davant de jutge i que no havien pagat, més el sou dels treballadors del teatre”, ha assumit Reguant.  Sobre el futur del Teatre Apolo, Reguant ha dit que s’ha posat en contacte amb el seu propietari, un empresari israelià, que segons el director li ha transmès la voluntat que l’Apolo segueixi endavant i funcionant com a teatre amb uns altres gestors. Segons el director, ara mateix hi ha tres empreses interessades en “remuntar” l’Apolo, “dues de Madrid i una d’aquí”, ha avançat.

Summary: Els damnificats pel tancament del Teatre Apolo acusen els gestors d’“estafadors professionals”


El president d'Òmnium Cultural, Jordi Cuixart, s'ha adreçat al president del govern espanyol en funcions, Pedro Sánchez, per tornar-li a demanar una reunió. Després que la setmana passada l'executiu desestimés la petició de Cuixart perquè se l'inclogués en la ronda de contactes per a la investidura reiterant que el diàleg "només pot ser dins de la Constitució", el president de l'entitat diu a Sánchez que encara estan a temps d'una trobada perquè "sempre és un bon moment pel diàleg" i es nega a rebutjar "cap oportunitat". En una carta publicada a 'eldiario.es', insisteix en què Sánchez pugui conèixer "de primera mà" els motius que porten a que "un pare de família i empresari, president de la principal entitat cultural de l'Estat, a afirmar que la seva prioritat no és sortir de la presó, sinó la resolució del conflicte polític". A més, afirma que el diàleg s'ha de produir sense "renúncies prèvies de ningú".  D'altra banda, recorda que, a banda de mantenir la petició de reunió, també mantenen la certesa de lema 'Ho tornarem a fer', que va entonar davant el Tribunal Suprem.  Cuixart recorda que va demanar la setmana passada a Sánchez una reunió, en el marc de la ronda de contactes per encarar la investidura "conscient de les poques possibilitats d'èxit", però "convençut que era i continua sent una proposta raonable, lògica i normal". "Estem i estarem sempre disposats a parlar. Perquè en realitat, estic a la presó acusat d'això, d'utilitzar la paraula", assevera. A la carta, el president d'Òmnium assenyala que, al marge de la sentència sobre l'1-O, els catalans continuen demanant ser escoltats "de manera molt majoritària" i recorda que "no desapareixeran, al contrari".  El president d'Òmnium defensa que a la reunió li hauria agradat poder aprofundir en el missatge del 'Ho tornarem a fer' com una reafirmació dels drets i llibertats més bàsics de la ciutadania. També li hauria agradat posar damunt la taula "l'enorme preocupació per la vida dels 121 refugiats a bord de l'Open Arms", així com pels desnonaments o la necessitat de derogar la Llei Mordassa.

Summary: Cuixart torna a demanar una reunió a Sánchez i defensa que "sempre és un bon moment pel diàleg"


El ministre de l’Interior, Fernando Grande-Marlaska, ha assegurat que no hi haurà problemes d’abastiment per l’enduriment del confinament. Segons el ministre, les forces i cossos de seguretat de l'Estat vetllaran pel normal funcionament de la cadena d'abastiment. “Tenim a disposició de la ciutadania els efectius necessaris per garantir-ho i fer complir les disposicions adoptades”, ha afirmat en roda de premsa aquest dilluns des de la Moncloa. Grande-Marlaska ha dit a la ciutadania que no necessita acumular béns de primera necessitat i ha afirmat que es podrà seguir sortint per anar a comprar menjar, a la farmàcia o sortir a comprar el diari. El ministre de l’Interior ha recomanat fer totes les compres en una mateixa sortida.  Grande-Marlaska ha garantit que la ciutadania pot sortir a comprar la premsa perquè és un bé “essencial”.  Illa: "El govern està controlant la situació” El ministre de Sanitat, Salvador Illa, ha afirmat que el govern espanyol “està controlant la situació” tot i que és “nova”. “Hi estem plantant cara amb mecanismes excepcionals” i “donem informació dia a dia”, ha argumentat Illa.  Grande-Marlaska també ha assegurat que la situació està “controlada”. El ministre de l’Interior ha destacat que no hi ha cap problema d’abastiment, que les forces de seguretat estan actuant i s’estan obtenint resultats.

Summary: El govern espanyol assegura que no hi haurà problemes d’abastiment per l’enduriment del confinament


Un home ha mort ofegat aquest dimecres al migdia a la platja Gran de Platja d'Aro (Baix Empordà), segons ha confirmat Protecció Civil. Poc després de la una del migdia, un testimoni ha alertat els serveis d'emergència que hi havia un home surant a l'aigua a uns cinquanta metres de la platja. El cos de l'home ha estat traslladat a la sorra on un socorrista li ha practicat les primeres maniobres de reanimació a l'espera dels efectius del SEM, que han continuat amb les maniobres sense èxit. En el moment dels fets la platja estava vigilada per socorristes de Proactiva i tenia hissada la bandera verda. Fins al lloc s'hi ha desplaçat l'helicòpter i una ambulància del SEM, a més de quatre patrulles dels Mossos d'Esquadra.

Summary: Un home mor ofegat a la platja Gran de Platja d'Aro


La Federació de Cooperatives Agràries de Catalunya (FCAC) estima que la collita de l'arròs s'ha tancat al país amb 149.750 tones, un lleuger descens de l'1,3% respecte l'any passat (que va ser de 151.723 tones) però mantenint un important creixement del 23% respecte fa dos anys. Els alts rendiments de les varietats Bomba i JSendra han començat la menor productivitat d'altres. També la qualitat del producte ha estat excel·lent tot i que l'arròs va patir dificultats en el seu establiment i desenvolupament al principi de la campanya. La recol·lecció va començar amb un endarreriment d’uns 15 dies i encara hi ha una superfície residual per acabar de segar.   Marcel Matamoros, responsable d'arròs de la FCAC i president de la Cambra Arrossera del Montsià, ha explicat que l'estiu va ser molt favorable per a la collita, el gra va madurar molt bé, després d'algunes problemes de germinació al principi de la campanya i ha donat una arròs "d'òptima qualitat". "Ha estat molt irregular perquè varietats com Bomba o JSendra han estat més productives que l'any passat però les de meitat campanya, com l'Anatra i el Guara, han tingut una petita disminució. En resum, ha estat molt similar a l'any passat", ha dit Matamoros. "Ha estat un estiu molt bo, pràcticament no hi ha hagut fongs, la qualitat és excel·lent i els retiments al molí són bons", ha afegit. El retard en l'inici de la recol·lecció ha provocat una sembra més esglaonada i que s'hagi allargat fins ben entrat el mes d'octubre. De fet, encara hi ha una superfície residual per acabar de segar, sobretot a la zona gironina de Pals.     La superfície de conreu d’arròs a Catalunya és de 20.604 hectàrees -20.000 al delta de l'Ebre-, amb un rendiment mitjà de 7,27 tones per hectàrea. Les cooperatives agràries produeixen un 75% del total català.

Summary: La collita de l'arròs es manté estable pel bon rendiment de varietats com el Bomba i JSendra


Salellas diu que "qui ha vingut a escorcollar diaris són els tricornis de la Guàrdia Civil"  ACN Barcelona.-"Pensem que els Mossos han de ser al costat de la ciutadania, al costat de la gent i sobretot al costat de garantir els drets polítics bàsics del poble". Són paraules del diputat de la CUP Benet Salellas després que aquest dimarts al vespre el major dels Mossos, Josep Lluís Trapero, traslladés a tots els serveis l'ordre de la Fiscalia per actuar davant dels preparatius del referèndum. Ho ha dit des de Barcelona en l'acte que han organitzat els cupaires descentralitzat també a València, Perpinyà i Palma abans de donar el tret de sortida a la campanya de l'1-O. Els cupaires recorden que "de moment" han vist que "qui ha vingut a escorcollar diaris i a començar a coartar drets civils i polítics bàsics són els tricornis de la Guàrdia Civil". Per això, asseguren que ara la seva "principal preocupació" és que "totes les institucions catalanes" es col·loquin "al costat de la garantia dels drets civils i polítics", "una garantia que les institucions de l'Estat no pensen assumir", ha afirmat Salellas des del Fossar de les Moreres. Salellas ha valorat així que el major dels Mossos d'Esquadra, Josep Lluís Trapero, hagi ordenat centralitzar a la Comissaria General d'Informació els atestats o informes de l'1-0 que s'enviïn a Fiscalia. "De moment el que podem dir és que hem vist que qui ha vingut a escorcollar diaris i a d'alguna manera a començar a coartar drets civils i polítics basics són els tricornis de la Guàrdia Civil", ha arrencat Salellas a preguntes de la premsa.  En aquest context, ha defensat, però, que els Mossos "han de ser al costat de la ciutadania, al costat de la gent, i sobretot al costat de garantir els drets polítics bàsics d'aquest poble".  El diputat cupaire ha parlat de situació "d'excepcionalitat democràtica" i ha advertit que "es posa en joc" drets com el dret a la informació i el dret a reunió quan "els directors de mitjans de comunicació reben requeriments de la justícia" o quan es prohibeixen actes polítics com el de Madrid.  "La nostra principal preocupació és que totes les institucions catalanes estiguin al costat de la garantia als drets civils i polítics, una garantia que les institucions de l'Estat no pensen assumir", ha insistit el diputat de l'esquerra anticapitalista. De fet, ha acusat l'Estat d'haver "obert l'embat antidemocràtic per anorrear els drets civils i polítics del país".  Volen obrir els col·legis de Barcelona Al seu torn, la regidora barcelonina Maria Rovira ha instat el govern municipal d'Ada Colau i Jaume Collboni a donar als cupaires les claus dels col·legis si no volen cedir locals municipals per l'1-O. I ha afegit: "Nosaltres mateixes anirem a obrir els col·legis; qualsevol pas que no és garantir el dret a vot de l'1-O és posicionar-se al costat dels que trepitgen els drets democràtics del país", ha advertit a comuns i socialistes la regidora anticapitalista. Salellas i Rovira han intervingut a l'acte que els cupaires han dut a terme aquest dimecres al Fossar de les Moreres de Barcelona, un dels quatre que simultàniament també s'han dut a terme a Palma, València i Perpinyà, com a preludi de la campanya que els cupaires arrencaran formalment divendres  de cara l'1-O. Just abans de fer lectura del manifest conjunt, el diputat de la CUP Joan Garriga 'Nana' ha assegurat que s'entra ara en "un combat polític brutal, impressionant i meravellós". Ha defensat així que l'aprovació de la llei del Referèndum i de la de Transitorietat i fundacional de la república suposa un "acte de determinació sense retorn" que vol obrir també les portes a "una real oportunitat de transformació política a l'horitzó del marc dels Països Catalans".  Així, al manifest que s'ha llegit a Palma, Barcelona, València i Perpinyà, els cupaires han qualificat "d'imprescindible exercir el dret a l'autodeterminació" l'1-O. "Animem el poble de Catalunya a votar amb un somriure revolucionari i sense por, amb la dignitat dels que defensem la democràcia i la justícia arreu", diu el text. El manifest també defensa que cada vot afirmatiu a les urnes de l'1-O és un "acte de llibertat i solidaritat amb la resta de pobles del món que lluiten per ser lliures".

Summary: La CUP, als Mossos: "Han de ser al costat de la gent i al costat de garantir els drets polítics bàsics del poble"


La línia de Rodalies de Renfe R2 sud i els trens regionals que passen per aquesta via presenten retards de tres quarts d'hora a causa d'un atropellament que ha tingut lloc a Bellvitge cap a tres quarts de vuit del vespre, segons ha informat la companyia ferroviària. Renfe també ha explicat que el succés obliga a circulars per via única entre les estacions de Sants, a Barcelona, i el Prat de Llobregat, mentre els serveis d'emergència duen a terme les seves tasques.

Summary: Retards de fins a tres quarts d'hora a l'R2 sud i els trens regionals a causa d'un atropellament a Bellvitge


Els regidors i treballadors de l'Ajuntament d'Arenys de Munt han fet aquest dijous a matí un minut de silenci en record del veí mort aquest dimarts durant la llevantada. Una vintena de treballadors del consistori s'ha concentrat davant l'ajuntament per mostrar el seu condol i suport a la família. L'alcalde del municipi Josep Sánchez ha tingut un record també per a les cinc persones desaparegudes pels forts aiguats a tot Catalunya, especialment a la Conca de Barberà. El consistori ha decretat dos dies de dol oficial i a la façana del consistori hi llueix un crespó negre.

Summary: Minut de silenci a Arenys de Munt per recordar el veí mort durant la llevantada


Els Bombers de la Generalitat han donat per controlat l'incendi que aquest dissabte a la tarda crema vegetació agrícola a Belianes (Urgell). Un total de 12 dotacions terrestres treballen encara en les tasques d'extinció, mentre que els dos mitjans aeris que s'havien activat ja s'han retirat. Belianes és un dels 142 municipis d'un total de 13 comarques que aquest dissabte tenen activat el pla Alfa en un nivell 3 per l'alt risc d'incendi. De fet, el municipi havia suspès de manera preventiva totes les activitats previstes al medi natural. El foc de Belianes s'ha iniciat poc després de l'incendi que també crema vegetació agrícola a Rajadell (Bages).

Summary: Els Bombers donen per controlat l'incendi de vegetació agrícola de Belianes


El líder de la formació morada apunta que Albiach  "s'autoexpulsa" quan no segueix les normes de l'organització i "passa per sobre" de la decisió dels militants ACN Barcelona.-El secretari general de Podem Catalunya, Albano Dante Fachin, ha respost al líder estatal de la formació morada, Pablo Iglesias, que els primers decebuts pel trencament amb els comuns són la direcció catalana. "Pensàvem que podríem deixar enrere les diferències i posar-nos mans a la feina, el que hem vist en aquest procés i les últimes setmanes és que no hi ha capacitat de fer les coses d'una altra manera", ha assegurat en roda de premsa aquest dijous després que la direcció decidís retirar la seva candidatura dels òrgans del nou partit dels comuns perquè no es complien les condicions que creuen imprescindibles. "No ens aixequem de la taula, és que no hi ha taula", ha reblat. A més, ha assegurat també que la diputada de CSQP i exdirigent de Podem, Jéssica Albiach, "s'autoexpulsa" de l'organització quan decideix no seguir les normes del partit i si "passa per sobre" de la decisió de la militància. Per tot plegat, i sobre la configuració de candidatures, Fachin ha etzibat a ICV, BComú i EUiA: "Entre llistes oficials i d'aparell i la dels altres, sempre preferim els altres, perquè sempre hem estat els altres, sense els altres no es pot construir res de nou". "Nosaltres també estem decebuts. Quan vam començar pensàvem que les diferències les podríem deixar enrere  i posar-nos mans a la feina"  en la construcció del nou espai, s'ha lamentat Fachin en roda de premsa en resposta a Iglesias. "El que hem vist és que no hi ha capacitat per fer les coses d'una altra manera. Els primers decebuts, que hem estat treballant durant mesos, som nosaltres", ha assegurat Fachin. Entén, ha afegit, que també Pablo Iglesias estigui decebut pel trencament però li ha recordat alhora que no s'han aixecat de la taula de negociació perquè, ha afirmat, "no hi ha taula".  Albiach,"s'autoexpulsa" Fachin ha negat que la decisió de la diputada de CSQP Jéssica Albiach, que no és a la direcció de Catalunya perquè forma part dels òrgans estatals, de presentar candidatura al marge de la seva els hagi influït per retirar 'Radicalitat Democràtica Ja'. I per això ha insistit: "Podem no es presenta". Ha negat també que la decisió d'Albiach, acompanyada per Marc Bertomeu, número 1 a Barcelona, impliqui un trencament del partit, perquè creu que la ruptura arribaria en tot cas si la direcció no fes cas del posicionament de les bases en la consulta interna de mitjans de març. No creu tampoc que el debat passi per si cal "expulsar-los" o no del partit, perquè considera que Albiach "s'autoexpulsa" en el moment que "trenca o passa per sobre" de la decisió de la militància". "Quan decideix no seguir les normes d'una organització, això va de principis", li ha etzibat Fachin.  En aquest context, ha justificat  la seva decisió d'acord amb la consulta interna –un 62% dels votants van apostar per desmarcar-se de l'espai si no hi havia les seves condicions garantides. "A Podem sí que la gent té l'última paraula, i la del mig", ha etzibat a les altres formacions. "La gent va dir que no podíem anar a l'espai sense condicions. Si es donen condicions per fer política de veritat i no repetir errors, Podem hi serà d'una manera o d'una altra però si ara comencem a acceptar maneres de fer polític que són un fracàs hi haurà gent a les places dient 'no ens representen'", ha augurat.  Amb la llista d"els altres", sempre En una roda de premsa d'una hora, el dirigent de la formació morada ha reafirmat la retirada de la candidatura 'Radicalitat Democràtica Ja', una decisió que la direcció entén ferma de cara a l'assemblea del 8 d'abril: les votacions als òrgans de direcció arrenquen dissabte. "Hem rebut moltes trucades de militants d'ICV, EUiA i BComú que ens expressaven que es fa de dalt a baix com sempre", ha revelat Fachin. Ha defensat així una llista, la seva, que no és de cúpules ni de gent "famosa" i ha aprofitat per carregar, en aquest sentit, contra la proposta "de consens" de Xavier Domènech, que inclou líders de les altres formacions. "Tenim un problema per com es construeixen", ha dit. Entre la llista "oficial i d'aparell" o la "dels altres", Fachin s'ha aferrat "sempre a la dels altres". "Perquè sempre hem estat els altres quan érem a les places, seguirem sent els altres perquè sense els altres no es pot construir res de nou", ha etzibat.  Fachin ha aplaudit també la tasca de Xavier Domènech per haver fet un "esforç enorme" perquè no fos un procés pactat "entre cúpules": "No ho ha acabat d'aconseguir". En roda de premsa des de la seu del partit, el dirigent de Podem ha assegurat que la resta de formacions "han impedit que el compromís es fes efectiu" i que els morats que  coneguessin com es votaria i quins serien els sistemes utilitzats, ha assegurat. "Vam creure potser ingènuament que hi havia un acord", ha afegit Fachin en reiterar, en línia amb el comunicat, que el pacte segellat la setmana passada no s'ha arribat a materialitzar.

Summary: Fachin respon Iglesias que Podem és "el primer decebut": "No ens aixequem de la taula, és que no hi ha taula"


El vicepresident primer de la Mesa, Josep Costa, i el secretari primer, Eusebi Campdepadrós -tots dos de JxCat-, s'ha negat aquest dimecres a rebre la notificació del Tribunal Constitucional per la suspensió de la candidatura de Carles Puigdemont. Tal com han informat fonts del grup independentista majoritari, els seus dos representants a la Mesa han rebut la notificació de part d'un funcionari del TSJC però no l'han acceptat. Al seu torn, sí que l'ha acceptat el vicepresident segon de la Mesa, José María Espejo Saavedra (Cs). D'altra banda, la Mesa ha acordat traslladar a la Junta de Portaveus la decisió sobre la sol·licitud del partit taronja per retirar la reforma de la llei de Presidència de l'ordre del dia del ple que comença demà. Així, la Junta es reunirà abans de l'inici de la sessió. Pel que fa a la negativa de rebre la notificació, fonts de JxCat han apuntat que Costa no l'ha volgut signar en considerar-la nul·la i sense base legal, i que atempta contra el Parlament, a més de ser una coacció contra la seva persona. D'altra banda, els independentistes tenen previst tirar endavant demà la reforma de la llei de la Presidència, i tombar així la petició de Cs. Així, JxCat i ERC insistiran amb aquesta via tot i la suspensió cautelar del TC sobre la candidatura de Puigdemont, i el dictamen del Consell de Garanties Estatutàries, que va resoldre que la proposta és inconstitucional. Fins a les 18 hores d'aquesta tarda hi ha temps perquè els grups presentin esmenes a aquesta reforma de llei, així com per a la resta de propostes de resolució que es debatran i votaran en el ple d'aquest dijous i divendres. La Mesa d'avui també ha demanat un informe als lletrats perquè els serveis jurídics de la cambra resolguin com pot votar el Grup Mixt en la comissió de l'Estatut dels Diputats. El PPC i la CUP comparteixen espai en aquest grup, que només pot emetre un vot. De fet, la Mesa ha resolt ajornar la comissió convocada per avui, que havia de tramitar l'elecció dels senadors autonòmics. Els lletrats han de resoldre abans de divendres, quan tindrà lloc un ple concret per aprovar i escollir els senadors que representaran el Parlament. Finalment, fonts de la Mesa han informat que el Ministeri de l'Interior ha demanat per carta que el Parlament no activi la comissió d'investigació sobre el suposat espionatge polític dels Mossos. La creació de la comissió la van sol·licitar Cs, PSC, CatECP i PPC. Interior considera que l'assumpte està "judicialitzat" i que ja hi ha una investigació en curs.

Summary: Els membres de JxCat de la Mesa es neguen a rebre la notificació del TC per la suspensió de la candidatura de Puigdemont


A l'Estat, la taxa també va augmentar, fins al 0,5% ACN Barcelona.-L'Índex de Preus de Consum (IPC) a Catalunya durant el mes de juliol va pujar una dècima respecte el del juny i es va situar en el 0,8%, segons ha informat aquest dimarts l'Institut Nacional d'Estadística (INE). D'aquesta manera, repunta una dècima després que, amb un 0,7%, al juny marqués la taxa més baixa des del setembre del 2016. A l'Estat, la taxa de variació anual de l'IPC també va augmentar una dècima i va passar del 0,4% del juny al 0,5% al juliol per l'augment dels preus en l'alimentació i les begudes no alcohòliques, amb variacions del 0,9%, i el transport, que van pujar 0,5 dècimes, per l'increment de preus dels carburants davant el descens de l'any passat.

Summary: L'IPC puja una dècima al juliol a Catalunya i se situa en el 0,8%


El president del PPC i candidat a la Generalitat, Xavier García Albiol, ha apel·lat aquest dilluns al vot dels jubilats catalans per "garantir" les pensions contra l'independentisme. "Els pensionistes han d'anar a votar el 21-D. Amb un PP fort, aquestes pensions estan garantides", ha afirmat Albiol, que ha precisat que si el procés de ruptura s'hagués materialitzat a Catalunya "les pensions o bona part d'elles estarien en risc". "Si Catalunya fos independent, els pensionistes no estarien cobrant la seva pensió", ha sentenciat el president del PPC, que ha demanat que els resultats del 21-D no portin "més incertesa i inestabilitat". "Amb les coses del menjar no es juga", ha puntualitzat. Paral·lelament, Albiol ha avançat que estudiaran denunciar la formació Arran pel "tuit ofensiu" contra el fiscal general de l'Estat, José Manuel Maza. "És repugnant i inadmissible. I creiem que no els pot sortir gratis", ha afirmat líder dels populars catalans. "Amb nosaltres s'acaba la broma", ha continuat Albiol, que ha volgut recordar que els anticapitalistes donaven suport al Govern de Puigdemont. "Això demostra com estava de decadent Catalunya, pensar que gent amb aquesta degradació humana ens ha governat durant dos anys", ha reflexionat en veu alta el president del PPC. "Estudiarem si és denunciable i, si finalment ho és, ho farem", ha insistit Albiol, que ha volgut tornar a expressar el suport a la candidatura de Barcelona per ser la seu de l'Agència Europea del Medicament, a poques hores de la decisió final de la UE. "Esperem que la crisi política provocada per l'independentisme i el trencament del pacte de govern a Barcelona no afectin ni condicionin la decisió sobre la ubicació de l'EMA", ha assenyalat Albiol. "El que és segur, és que no ajuden a aconseguir un objectiu de gran importància per a Catalunya i per a tot Espanya", ha sentenciat el líder del PPC. Cs a València, com Groucho Marx Paral·lelament, Albiol s'ha mostrat contrariat per la presència de Cs a la manifestació de dissabte per reclamar un millor finançament al País Valencià. "Com és possible que Cs vagi a una manifestació de la mà dels independentistes de Compromís?", s'ha preguntat el president del PPC, que ha acusat la formació taronja de dir una cosa a Catalunya i fer el contrari a València. "Es tracta d'una irresponsabilitat i d'una falta de principis alarmant, com si es tractés de Groucho Marx", ha criticat Albiol. "Diuen combatre l'independentisme a Catalunya i a València van darrera una pancarta amb ells. Caldria més coherència i serietat, no tot val per desgastar el govern d'Espanya", ha comentat el president del PPC, que ha volgut finalitzar traient ferro a les últimes enquestes electorals del 21-D, que pronostiquen una forta davallada del PPC en intenció de vot.    Albiol ha posat sobre la taula la credibilitat dubtosa dels sondejos en els darrers comicis, el tradicional "vot ocult" que acostumen a tenir els populars catalans i el pronòstic d'una gran participació el proper 21-D, per desmuntar aquests hipotètics mals resultats del PPC. "Per tant, estic convençut que tindrem uns grans resultats i que serem un partit fort a Catalunya", ha conclòs el líder popular.

Summary: Albiol es dirigeix als jubilats catalans i alerta que les pensions "estan en risc" si guanya l'independentisme


La Garrotxa és la comarca gironina que més residus separa amb un índex de recollida selectiva neta del 37,62%, cinc punts per sobre de la mitjana catalana que és del 32%. Aquesta xifra indica el grau de separació de residus descomptant els impropis presents a cada fracció. Per contra, la Selva és la que registra un índex més baix, amb un 26,65%, segons dades del balanç del 2017. A banda de la Garrotxa, també hi ha quatre comarques que superen la mitjana catalana que és del 32%. Es tracta del Gironès, el Pla de l'Estany, el Baix Empordà i el Ripollès. Una altra dada destacada és que durant l'any passat es van generar 475.429 tones de residus municipals en aquesta àrea, un 2,99% més que l’any anterior. Això representa una mitjana d'1,76 quilos per habitant al dia mentre que la mitjana catalana és d'1,40 quilos per habitant al dia. El director de l’Agència de Residus de Catalunya (ARC), Josep Maria Tost, acompanyat del delegat del Govern a Girona, Pere Vila, i del director dels Serveis Territorials del Departament de Territori i Sostenibilitat, Pere Saló, han donat a conèixer el balanç de residus municipals a la demarcació. L'any passat, es van generar 475.429 tones de residus municipals en total,  un 2,99% més que l’any anterior. Això representa una mitjana d'1,76 quilos per habitant al dia (kg/hab/dia). Una dada superior a la mitjana catalana que és d'1,4 quilos per habitant per dia. La comarca que genera més residus per càpita és el Baix Empordà, amb 832,67 kg/hab/any o, el que és el mateix, 2,28 kg/hab/dia. A l'altra cara de la moneda hi ha el Gironès, amb la comarca que menys residus genera. Concretament, 441,65 kg/hab/any o 1,21 kg/hab/dia. Només la Garrotxa, el Pla de l'Estany i el Gironès estan per sota de la mitjana catalana. En el balanç també apareixen els índexs de recollida selectiva. La mitjana a tota la demarcació és del 31,46%. Per comarques, la Garrotxa és la que més separa els residus amb un 32%. Aquesta xifra indica el grau de separació de residus descomptant els impropis presents a cada fracció. Per contra, la Selva és la que registra un índex més baix, amb un 26,65%. La mitjana catalana és del 32%. Per municipis, Vilablareix repeteix un any més i és el municipi gironí que més bé ho fa amb una recollida selectiva neta del 79%. També és el millor en la seva categoria de municipi semirural (entre 1.000 i 5.000). Aquest poble fa la recollida porta a porta i la combina amb un sistema de pagament per participació per incentivar econòmicament els veïns a separar els residus. Pel que fa als municipis rurals (menys de 1.000 habitants), al capdavant hi ha Susqueda amb un 74,07%. El segueixen Celrà, com al municipi semiurbà (entre 5.000 i 15.000 habitants) amb millors xifres de recollida, un 62,9%, i Palafrugell com a municipi urbà (entre 15.000 i 60.000 habitants) amb un 37,3%. I en la categoria de ciutat (més de 60.000 habitants) Girona lidera el rànquing amb un índex del 38%.  L'objectiu de la Comissió Europea és que el 2020 els països membres facin almenys un 50% de reciclatge. Aquesta xifra augmenta 5 punts cada 5 anys, així que, al 2025, s’ha d’arribar a com a mínim al 55%, i al 2030, a un 60%. El repte d'augmentar la recollida de l’orgànica El director de l’Agència de Residus de Catalunya (ARC), Josep Maria Tost, ha afirmat que "és imprescindible" que els ajuntaments millorin la recollida de la fracció orgànica tot dient que és "clau" per poder millorar la recollida selectiva, ja que representa gairebé el 40% en pes dels residus. I ha insistit que “no s'assoliran els objectius de país si no augmenta la recollida d'aquesta fracció". I la prova, ha afegit, és que els municipis que obtenen bons resultats són els que fan una bona recollida de l'orgànica.   L'orgànica concentra la major part de residus que es llencen. El  paper representa un 11,7% dels residus municipals i els envasos, un 10,3% dels residus que de mitjana es generen en una llar. Des del 2012 la recollida selectiva de la fracció orgànica està estabilitzada a Catalunya i se situa al voltant de les 385.786 tones recollides a l'any. Des de l'ARC s'han impulsat diferents mesures com la campanya 'Si l’orgànica va al marró, bé! Si no hi va, no ve’ que ha finalitzat fa pocs dies. També destaquen altres mesures, com ara el cànon sobre la deposició controlada del rebuig  que penalitza les tones de fracció resta –el que no es separa– que els municipis envien a dipòsit controlat o incineració. A la vegada el ‘retorn del cànon’ incentiva econòmicament els municipis segons les tones d’orgànica recollides i la seva qualitat. A la demarcació de Girona, la recollida selectiva de l’orgànica s’ha incrementat lleugerament. Enguany s’han recollit 42.766 tones, un 4,5% més que l’any anterior, és a dir, 1.856 tones més. L’any 2016 s’havien recollit 40.909 tones. Repunt de la recollida selectiva a Catalunya La recollida selectiva a Catalunya ha augmentat un 7% respecte el 2016. Concretament, es van recollir més de 100.000 tones que l'any anterior. Es tracta de l'increment més alt dels últims cinc anys i s'atribueix a una major conscienciació ciutadana; a l'increment de la dotació dels ajuts per a ens locals per al foment de la separació de residus (el 2017 es va arribar als 8,2 milions d'euros per a projectes de prevenció, foment de la recollida selectiva d’orgànica i implantació de deixalleries); a la implantació de sistemes de recollida més eficients, i a la pujada del cànon dels residus municipals (establert el 2017 en 30€/tona destinada a l’abocador i que actualment se situa en 35,6€/tona). L'increment dels cànons es fa de forma "progressiva i continuada" fins a l'any 2020 ( fins a prop de 50 €/tona si va a l’abocador i de 25 €/tona si s’incinera) amb l'objectiu d'encarir el cost de les opcions de gestió ambientalment menys adequades i promoure la prevenció, la recollida selectiva i el reciclatge material. Del total dels residus municipals, l’any passat es va recollir selectivament pràcticament el 40%, és a dir, 1,54 milions de tones, xifra que representa un augment respecte l’any anterior del 7%. Totes les fraccions ordinàries que es recullen de forma selectiva han crescut. La que ho ha fet en major mesura ha estat el paper i cartró (un 12,30% més), seguida del vidre ( un 10% més), els envasos lleugers (un 4,69% més ) i l’orgànica ( un 2% més). De mitjana, cada persona va lliurar als sistemes de recollida selectiva 51,1 kg d’orgànica, 39,2 kg de paper i cartró, 24,2 kg de vidre i 19,3 kg d’envasos lleugers. Tost ha destacat els reptes fixats per Europa per millorar la gestió dels residus i ha posat com a exemple que a partir de l'1 de gener de 2025 serà obligatori que els ajuntaments recullin la fracció tèxtil. A Catalunya es generen anualment de 120.000 a 140.000 tones de tèxtil i només se'n recullen 15.000. És per això que ha advertit que “a banda de les sancions que imposarà Europa si no s'assoleixen els objectius de reciclatge, s'ha de reciclar més i millor" perquè les multes acabaran repercutint als ajuntaments.

Summary: La Garrotxa lidera el rànquing de la recollida selectiva amb un 37,6%, cinc punts per sobre de la mitjana catalana


El Govern es reunirà dijous 20 de desembre, en l'última sessió ordinària de l'any, tal com han explicat fonts de la Presidència a l'ACN. Així, el Consell Executiu no es reunirà dimarts, el dia habitual. Les mateixes fonts han explicat que l'endarreriment de la reunió es deu a la petició d'algunes conselleries per tenir més marge de temps per acabar de tancar alguns temes pendents. La següent reunió ordinària del Govern es faria el dimarts 8 de gener, tot i que no es descarta que es pugui reunir de forma extraordinària durant les vacances de Nadal per tractar algun aspecte concret, com per exemple els pressupostos. Així, l'última reunió tindrà lloc la vigília del Consell de Ministres que es farà a la Llotja de Mar (Barcelona) el divendres 21 de desembre. La setmana que ve també hi ha ple al Parlament, que començarà dilluns 17 a la tarda i està previst que acabi el mateix dijous 20 a la nit. Des de Palau asseguren que l'endarreriment del Consell Executiu de dimarts a dijous no és a causa del Consell de Ministres del 21-D, ni tampoc pel ple parlamentari, i que ja fa dies que s'havia acordat. De fet, el calendari del ple parlamentari es va tancar dimarts a la Junta de Portaveus, després que el Govern ja hagués aprovat celebrar aquest darrer Consell Executiu el dia 20, i no el 18.

Summary: El Govern es reunirà dijous que ve i no dimarts en l'última sessió ordinària de l'any


L'entitat difon un vídeo amb lema 'Contra la sentència, reincidència' ACN Barcelona.-Òmnium ha llançat una campanya perquè la ciutadania ompli els jutjats de tot Catalunya d'autoinculpacions. "Som culpables per manifestar-nos, per votar, per desobeir pacíficament", manifesten les personalitats que a través del vídeo es declaren culpables. Entre ells apareixen la parella de Jordi Cuixart, Txell Bonet, els periodistes Quim Masferrer i Empar Moliner; el cantant Cesc Freixas i el director teatral Oriol Broggi. Amb el lema 'Contra la sentència, reincidència', Òmnium insta els ciutadans a autoinculpar-se pels mateixos delictes a què han estat condemnats els líders polítics i socials independentistes, que sumen un total de 100 anys de presó. L'entitat posa a disposició un formulari i un calendari per facilitar la inscripció.

Summary: Òmnium crida els ciutadans a omplir els jutjats d'autoinculpacions


Els afectats són a l'Hospital del Mar, l'Hospital de Sant Pau i a la Mútua de Terrassa i el seu estat és menys greu ACN Barcelona.-Encara hi ha tres persones ferides menys greus pels atemptats de Barcelona i Cambrils dels passats 17 i 18 d'agost, segons l'últim balanç fet públic aquest divendres pel Departament de Salut. En les últimes hores ha estat donat d'alta un dels pacients ingressats a l'Hospital Sagrat Cor. Els tres hospitalitzats es troben a la Mútua de Terrassa, l'Hospital Sant Pau, Hospital del Mar.

Summary: Tres ferits pels atemptats gihadistes a Catalunya continuen ingressats


El think tank de Foment del Treball ha presentat aquest dilluns el seu primer informe on defensa augmentar el salari mínim i "analitzar l'oportunitat" d'una renda bàsica universal. Segons l'Institut Estudis Estratègics, constituït el passat mes de març, serien dos dels factors claus per impulsar un nou pacte social per promoure "un creixement econòmic inclusiu". "Cal experimentar, controlant els riscos. Però no podem renunciar al salari mínim i tampoc a algun tipus de renda mínima garantida en el futur", ha assenyalat el coordinador del think tank de Foment, Jordi Alberich. "La desigualtat, l'excessiva precarietat dels llocs de treball i els sous baixos són factor d'inestabilitat i poden posar en risc el creixement econòmic", ha volgut deixar clar Alberich. En paral·lel, l'Institut d'Estudis Estratègics també aposta per noves iniciatives de col·laboració público privada en àmbits com l'educació i la formació dels joves.

Summary: El think tank de Foment defensa augmentar el salari mínim i "analitzar l'oportunitat" d'una renda bàsica universal


La portaveu d'ERC, Marta Vilalta, s'ha mostrat confiada aquest diumenge que els republicans revalidaran la victòria a les urnes que van aconseguir el passat 28-A. En la primera compareixença després del tancament dels col·legis electoral, Vilalta ha dit que ERC seguirà treballant per una "solució democràtica" basada en l'autodeterminació, l'amnistia i els drets i llibertats per a tothom. La portaveu ha descartat valorar el sondeig de TV3 i ha responsabilitat el president del govern espanyol en funcions, Pedro Sánchez, del descens de la participació arreu de Catalunya i l'Estat. Ha constatat que la "covardia" i "arrogància" de Sánchez han generat "cansament" i "decepció" a la ciutadania per l'"immobilisme" del PSOE. Així, ha dit que a diferència del 28-A ara s'ha produït una "baixada de la participació", que ha atribuït a la "incapacitat" de Sánchez d'escoltar la veu de la ciutadania i d'assolir acords per afrontar els reptes que planteja Catalunya. Això sí, ha aplaudit que a Catalunya la participació s'hagi mantingut més alta que al conjunt de l'Estat perquè els catalans "s'estimen les urnes i les volen seguir guanyant".   Els dirigents republicans han mantingut un contacte telefònic amb el president d'ERC, Oriol Junqueras, que els ha explicat que segueix la nit electoral des de la presó. "Ens ha demanat que seguim persistint, treballant i somrient", ha detallat Vilalta.

Summary: ERC confia a revalidar la victòria del 28-A i responsabilitza Sánchez del descens de la participació


Atenen gent gran, infants i adolescents, joves, famílies, persones amb dependència i col·lectiu LGBTI ACN Barcelona.-El Govern destinarà enguany 432.800.000 euros a la convocatòria ordinària de subvencions per a projectes d’entitats sense ànim de lucre durant el període 2019-2022. Mitjançant aquesta línia, el Govern finança activitats i programes que porten a terme les entitats en els àmbits d’afers socials, d’inclusió social, famílies, joventut, infància, associacionisme, voluntariat, acció comunitària, igualtat o migracions i ciutadania. Una de les novetats principals d’enguany és que s’amplia de 2 a 4 anys la línia de subvencions per a programes de manteniment i establiment de serveis definits en l’actual cartera de serveis socials.  Aquesta partida,  amb un import de més de 370M€, finança actuacions adreçades a persones grans amb dependència o risc social, persones amb discapacitat, problemàtica social derivada de trastorn mental, drogodependències o altres addiccions, afectades pel virus VIH o amb problemàtica social i risc d'exclusió social. Amb l’ampliació a 4 anys es vol donar estabilitat tant a les entitats com als projectes. Cal remarcar també que durant aquest període es preveu anar incorporant serveis que passin de ser finançats per subvenció cap a la concertació social. Les entitats podran presentar les sol·licituds des del 22 de juliol al 9 d’agost, ambdós inclosos. El Departament ha programat una sessió informativa per a les entitats aquesta setmana per oferir assessorament.

Summary: El Govern destina 432 MEUR a projectes i activitats d'entitats en l'àmbit social


El secretari general del PSOE, Pedro Sánchez, i el líder de Podem, Pablo Iglesias, han parlat aquest diumenge al vespre per telèfon durant més de vint minuts en un to cordial. Segons fonts socialistes, Sánchez ha traslladat a Iglesias el seu desgrat per la forma com Iglesias va oferir una proposta de govern divendres i el líder de Podem ha defensat que el més important és que hi hagi un govern de progrés. El líder socialista ha insistit que cal respectar els temps i esperar al mandat del Rei i ha expressat la seva indignació per l'ús partidista de les institucions que, segons ell, ha fet el president en funcions del govern espanyol, Mariano Rajoy. En aquest sentit, ha sostingut que es pot fer un pas endavant o endarrere, però mai a un costat. Els dos dirigents s'han emplaçat a seguir dialogant aquesta setmana. Segons fonts socialistes, durant la trucada Sánchez ha mantingut la seva voluntat de voler conversar amb totes les forces polítiques que vulguin un canvi progressista i reformista i ha reiterat la necessitat de parlar abans de les polítiques que de les cadires. Per la seva banda, Pablo Iglesias ha insistit en la importància de no dilatar més el temps i treballar per formar un govern progressista, de canvi plural i proporcional que aposti per polítiques econòmiques redistributives, per la plurinacionalitat i el diàleg amb les forces que no comparteixen el full de ruta amb el Partit Popular. Aquesta conversa entre els dos polítics s'ha produït pocs minuts després que Sánchez anunciés que havia intentat contactar, sense èxit, amb Iglesias. Davant l'intent fallit, Sánchez ha assegurat en el seu compte de Twitter que parlarien en els pròxims dies "de polítiques progressistes, no de cadires". Per la seva banda, Iglesias ha detallat, a través d'aquesta xarxa social, que la trucada ha durat uns 20 minuts.

Summary: Sánchez trasllada a Iglesias el seu desgrat per la forma d'oferir una proposta de govern


res dels conductors de la caravana del fatídic accident de Freginals, en el qual van morir tretze joves estudiants d'Erasmus, han explicat, aquest dijous, al jutge que instrueix el cas als jutjats d'Amposta, que gairebé no van tenir contacte amb el conductor de l'autocar sinistrat durant la seva estada a València. L'home va passar el dia apartat dels seus companys amb els quals només va parlar a l'hora de dinar però va refusar menjar amb ells i els va dir que es retirava a descansar a la llitera del seu bus. Tot i això, com ha assenyalat l'advocat de l'acusació particular d'una de les víctimes de l'accident, Joaquim Fibla, cap d'aquests testimonis ha pogut corroborar que l'home pogués o estès reposant. Els tres conductors, com ja va fer dimarts el propietari d'Autocares Alejandro i també conductor d'un dels busos de la caravana, han defensat que el viatge es va planificar i desenvolupar amb normalitat, com venien fent cada any per les Falles de València. Com ha explicat l'advocat de l'acusació particular, d'una de les víctimes del vehicle que va xocar amb l'autocar sinistrat quan va bolcar a l'autopista, Joaquim Fibla, la declaració de tres dels cinc conductors de la caravana que va viatjar a València no ha aportat dades transcendentals per resoldre el cas. Fibla, en canvi, ha considerat "remarcable" que el conductor del bus sinistrat no va estar amb la resta dels seus companys durant el dia que van passar a la capital valenciana. "Cap dels conductors va hi estar en contacte i es va negar a dinar amb ells", ha explicat l'advocat. Segons el relat d'aquests tres conductors, l'home va dir als seus companys que anava a descansar a l'autocar, a la llitera que tenen, i no es van tornar a veure fins a l'hora de la sortida cap a Barcelona. "Pensem que estava descansant però ningú ha pogut confirmar aquest extrem", ha apuntat Fibla. Els tres treballadors d'Autocares Alejandro, dos presencialment i un per videoconferència, han ratificat que el viatge a les Falles de València es va planificar i desenvolupar amb normalitat, com venien fent cada any, com ja va fer el seu cap, propietari de la companyia que també conduïa un dels busos de la caravana que transportava els joves estudiants d'Erasmus. També han defensat la dilatada experiència i professionalitat del conductor de l'autocar accidentat. L'home encara no té data per comparèixer davant del jutge, ja com a investigat, perquè segueix ingressat en un centre hospitalari de l'àrea metropolitana de Barcelona i amb un delicat estat de salut.

Summary: El conductor del bus sinistrat a Freginals gairebé no va estar amb la resta de conductors durant l'estada a València


Tècnics d'Adif treballen en la reparació de la incidència ACN Mataró.- Es registren retards de mitja hora de mitjana a l'R1 de Rodalies per problemes d'alimentació elèctrica en el tram entre les estacions de Mataró i Calella, segons ha informat Renfe. Tècnics d'Adif estan treballant en la reparació de la incidència. La circulació ferroviària entre aquestes dues estacions va quedar tallada dimecres a la tarda per les condicions meteorològiques adverses. El servei va quedar restablert a un quart de deu de la nit.

Summary: Retards de mitja hora de mitjana a l'R1 per problemes d'alimentació elèctrica entre Mataró i Calella


Es tracta d'un home de 37 anys veí del municipi ACN Viladecans.-Els Mossos d'Esquadra van detenir el passat 4 de febrer un atracador acusat de quatre robatoris violents en establiments comercials de Viladecans comesos els dies 1 i 2 del mateix mes. Es tracta d'un home de nacionalitat espanyola, de 37 anys i veí del municipi, que ja ha ingressat a la presó després que els agents de la Policia Local l'enxampessin després de cometre presumptament un robatori amb violència en una botiga d'alimentació. Els fets es van produir a les deu del matí quan l'establiment estava obert i l'individu, vestit amb una dessuadora posada, va entrar al local i va amenaçar la treballadora amb un ganivet de grans dimensions. El detingut va donar diverses empentes a la dependenta i amb gran agressivitat va aconseguir sostreure els diners de la caixa enregistradora, segons fonts policials. Gràcies a les imatges enregistrades per les càmeres de seguretat, les patrulles del municipi van iniciar una recerca per la zona. Minuts més tard, una patrulla de la Policia Local de Viladecans va localitzar el presumpte autor i el va detenir.  En el moment de la seva detenció, l’home portava els diners i blisters de monedes que acabava de robar. Els Mossos es van fer càrrec de la investigació i van resoldre tres robatoris amb violència i intimidació més de les mateixes característiques, que s'havien produït pocs dies abans a Viladecans.  El detingut va passar a disposició judicial i el jutge instructor va decretar  el seu ingrés a presó.

Summary: Ingressa a la presó un atracador per quatre robatoris amb arma blanca en comerços de Viladecans


El ministre de l’Interior en funcions, Jorge Fernández Díaz, va proposar el 2014 al director de l’Oficina Antifrau de Catalunya, Daniel de Alfonso, que fes arribar a la Fiscalia les presumptes irregularitats de Francesc Homs en la signatura de dues assignacions de llocs de treball a l’Administració a dues cunyades de Felip Puig perquè a partir d'aquí pogués sortir a la llum. “Això la Fiscalia t’ho afina, fem una gestió”, se sent dir a Fernández Díaz davant dels dubtes de De Alfonso per la debilitat de les proves en una nova tongada de converses que ha revelat aquest dimecres a la tarda el diari digital ‘Público’.  Després d’assegurar que el cas “seria prevaricació” i suposaria “un torpede a la línia de flotació” per a Homs, el ministre afegeix que “l’ideal” és que si el cas està al jutjat “i surt” ningú “sospitarà que surt de la Policia ni d’investigacions policials”. Fernández Díaz va insistint que la intervenció de la Fiscalia pot servir per tirar endavant el cas, tenint en compte que en la primera part de la conversa publicada ahir De Alfonso advertia que si el cas arribava al jutjat i li tombaven a ell el llençaven als gossos. Al llarg del fragment de conversa que ha revelat ‘Público’ se sent un De Alfonso que presumeix de patriotisme espanyol però tem pel que li pugui passar si es relaciona que la documentació ha sortit d’ell. “Jo vinc per això, ministre. Jo sóc espanyol per sobre de tot, però a mi m’enfonsa, tinc família”. “Res, res, no et preocupis que no et vull aclaparar –li diu Fernández Díaz a De Alfonso en un altre moment de la conversa-. Però clar, és que això seria prevaricació i això... es troba amb un embolic aquest senyor, eh?”. El ministre de l’Interior continua insistint perquè De Alfonso accedeixi a passar-li la documentació, fet al qual el director de l’Oficina Antifrau no posa cap objecció. De fet, assegura que li ha portat una còpia de tota la documentació sense el segell de l’Oficina Antifrau. Si li diu, però, que comprengui la seva “situació a Catalunya”. I afegeix: “No sóc de la Generalitat, l’oficina no pertany a la Generalitat, som independents. Els hem fet una bona plantofada amb Ramon Bagó, els hem destrossat el sistema sanitari, els hem acusat, estem fotent-los el CTT [Centre de Telecomunicacions i Tecnologies de la Informació]. En fi, jo sóc espanyol, ho tinc clar, però estic en una situació que haig de ballar allà”.

Summary: Fernández Díaz a De Alfonso: "Això la fiscalia t'ho afina, fem una gestió"


El dirigent popular demana als CDR que "deixin viure en pau" als catalans ACN Barcelona.-El president del PP català, Alejandro Fernández, ha qualificat la vaga general d'aquest dijous de "fracàs" i ha acusat el Govern de seguir "les directrius d'un terrorista condemnat per assassinat", en referència al líder de la Intersindical-CSC, Carles Sastre. Segons el dirigent popular, la vaga ha servit per "demostrar la diferència còsmica" entre la "Catalunya oficial", representada per l'Executiu, i la "Catalunya real" que, segons ha dit, "està per altres coses com anar a treballar, arribar a final de mes i fer la seva vida". En aquest sentit, ha felicitat els catalans pel "seu civisme majoritari" i "haver anar a la feina amb normalitat". Fernández també ha reclamat als CDR que "deixin viure en pau" als catalans i ha condemnat les "imatges dantesques", com la crema de pneumàtics en alguns talls de carretera.

Summary: Fernández qualifica la vaga de "fracàs" i acusa el Govern de seguir "les directrius d'un condemnat per terrorisme"


Els Agents de la Propietat Immobiliària (API) han denunciat la "inseguretat jurídica" causada pel Tribunal Suprem amb la qüestió de l'impost de les hipoteques, i han alertat que les condicions d'aquest tipus de préstec s'encariran. "Al final les coses les paguen les persones que les consumeixen", ha indicat en declaracions a l'ACN el portaveu del col·legi d'APIs de Catalunya, Joan Ollé. Tampoc ha descartat cancel·lacions d'operacions en marxa arran dels canvis de criteri sobre qui ha de pagar l'impost d'actes jurídics documentats. El govern espanyol ha aprovat finalment per decret llei que sigui el banc qui assumeixi l'impost, en contra del criteri del Tribunal Suprem que, després de rectificar la seva mateixa jurisprudència, va acordar en un ple extraordinari per 15 vots a 13 que fos el client qui l'assumís. Ollé ha expressat que la primera sentència del Suprem va crear un "estat de xoc" al sector immobiliari, i ha explicat que hi havia operacions en marxa que ja no es podien aturar, amb la qual cosa, la qüestió de l'impost quedava en una gran incertesa. Ha afegit que hi ha hagut altres estadis, com per exemple el d'una operació que s'està negociant i que ara es demorarà per acabar d'aclarir la qüestió. Hi ha casos més complicats, ha afegit Ollé, com pot ser el d'una família que hagi pagat les arres d'un immoble, que ara es trobi que el banc li canvia les condicions, a les quals potser no podrà fer front. Així, en paraules d'Ollé, segons l'estadi de l'operació "la cosa segueix, es demora o perilla". Per tant, ha afegit, "és clar que ens ha afectat, tot i que no a tothom amb la mateixa intensitat". Tot plegat, "inseguretat", en paraules d'Ollé, que es pot traduir en costos més elevats per a les persones que demanen una hipoteca. El portaveu dels API no té cap dubte que ara que el govern espanyol ha decidit que siguin els bancs els qui paguin l'impost, les entitats ho acabaran repercutint als clients. "Tipus més alts, comissions... al final, les coses les paguen les persones que les consumeixen", ha subratllat.

Summary: Els API denuncien la "inseguretat jurídica" causada pel TS i alerten que les condicions de les hipoteques s'encariran


El conseller d'Interior, Jordi Jané, proposa un "tutelatge més efectiu" del Govern sobre les policies locals a través del projecte de llei de la Policia de Catalunya, que vol presentar el proper més de gener al Parlament. En un dinar-col·loqui organitzat per la Cambra de Comerç de Barcelona, Jané ha assenyalat que amb la nova llei es pretén organitzar les policies amb "criteris globals" i que aquesta és una demanda dels alcaldes, però ha deixat clar que les policies locals continuaran sent d'àmbit municipal i depenent dels responsables de seguretat de la població. El conseller també ha anunciat que enviarà una carta la setmana que ve al responsable d'Interior del futur govern espanyol, que previsiblement es constituirà en els propers dies, per demanar que la Junta de Seguretat de Catalunya es reuneixi abans de finals d'any. Jané ha assenyalat que l'objectiu de la llei en què està treballant el Govern és marcar criteris i pautes de coordinació per "enfortir" el concepte de la 'Policia de Catalunya', un paraigua que integra Mossos d'Esquadra i policies locals. El titular d'Interior ha insistit que la voluntat és impulsar el text "amb el món local" i, en cap cas, "en contra" d'ell. Aquest concepte també es podria concretar en elements comuns en els uniformes i en un TIP -el número que identifica cada agent- propi.  El titular d'Interior també ha aprofitat la seva intervenció en el cicle Dinars Cambra per subratllar que reunir la Junta de Seguretat de Catalunya urgeix i que, per això, demanarà al futur govern espanyol que la convoqui abans de finals d'any. "No podem demorar-la més", ha afirmat. La darrera reunió d'aquest òrgan encarregat de coordinar les polítiques de seguretat i l'activitat dels cossos policials va ser el 3 de març del 2009.  En una reunió al 5 de maig passat, el ministre de l'Interior en funcions, Jorge Fernández Díaz, es va comprometre amb Jané a fixar la data de convocatòria de la Junta després de les eleccions del 26 de juny. El govern espanyol estava d'acord que la Junta s'havia de reunir però considerava que el fet de trobar-se en funcions -i que, a més, s'hagessin de celebrar eleccions- condicionaria l'eventual desenvolupament de la reunió.

Summary: Jané proposa "un tutelatge més efectiu" del Govern sobre les policies locals amb la nova llei


El líder d'Estat Islàmic, Abu Bakr al-Baghdadi, ha estat abatut aquest diumenge en una operació de les forces especials dels Estats Units a la província siriana d'Idlib. Així ho ha confirmat el president nord-americà Donald Trump, qui ha assegurat que el cap de l'organització terrorista ha mort "com un gos" després de detonar una armilla explosiva veient-se acorralat en un túnel junt amb tres dels seus fills. "Ha mort com un covard. El món és un lloc més segur", ha assegurat Trump en una roda de premsa a la Casa Blanca. La mort de Baghdadi suposa l'enèsim cop de gràcia contra l'Estat Islàmic, una de les organitzacions terroristes més temudes del món, la qual va reivindicar els atemptats del mes d'agost del 2017 a Barcelona i Cambrils.

Summary: Trump confirma la mort d'Abu Bakr al-Baghdadi, el líder d'Estat Islàmic


L'Ecomuseu de les Valls d'Àneu i l'editorial Garsineu han recuperat de l'oblit la figura del músic i dansaire pallarès, Enric Vigo, fundador de l'Orfeó Canigó, i una de les persones claus en l'eclosió i la divulgació de les danses de l'Alt Pirineu a Catalunya a principis del segle XX. Aquest rescat es fa a través de la publicació del llibre inèdit 'Records de les danses antigues de la meva terra', un manuscrit del 1912 que es conserva a l'Arxiu de l'Obra del Cançoner Popular de Catalunya a l'Abadia de Montserrat que recull 140 balls i el seu context etnogràfic. L'obra és fruit de l'estudi i la transcripció que ha fet durant quatre anys l'historiador, Ignasi Ros.  L'historiador ha explicat que Vigo "va ser un ambaixador de les danses del Pirineu lleidatà a Barcelona en un moment d'efervescència cultural amb el naixement de les sardanes i els Esbarts Dansaires". A inicis del segle XX, en el moment de la irrupció de la sardana a Barcelona, Vigo es va interessar per aquesta dansa, alhora que va divulgar allà balls populars del Pallars i l'Alt Urgell com l'Hereu Riera, la Bolangera, el Ball Pla, l'Esquerrana, La Castanya, les Corrandes i altres cants. El llibre conté 380 pàgines i 58 més de treballs introductoris: un pròleg de l'exconseller de Cultura i exdirector general de Cultura Popular Lluís Puig, una anàlisi de l'etnomusicòloga Anaís Falcó Ibáñez sobre el significat i l'originalitat de l'aportació del manuscrit de Vigo i una aproximació biogràfica a la vida de l'autor i a la història del manuscrit a càrrec del mateix Ignasi Ros. Per la seva banda, el responsable de l'editorial Garsineu, Francesc Prats, valora que es recuperi un manuscrit de l'any 1912 d'un estudiós del Pallars que documenta i dóna informació sobre els balls, els costums, el context, les llegendes i els rituals de la zona, recollits fa més de 100 anys en una època determinada en què la tradició oral era molt viva i que ens apropa a visions de la segona meitat del segle XIX. De la mateixa manera, Prats reivindica la importància de recuperar de l'oblit la figura d'Enric Vigo, un dels precursors dels Esbarts Dansaires. Sobre Enric Vigo Enric Vigo i Rabasa (Mas de Saverneda, 1865 – Senterada, 1926), és un autor pràcticament desconegut a Catalunya i al seu Pallars natal. Des de ben petit, es va interessar per la música, esdevenint autodidacta. Des del 1879, ja tocava amb colles o cobles de músics a Sort, Rialp o Surp per les festes majors del Pallars i l'Alt Urgell. Emigrat a Barcelona, va continuar treballant de fuster, però es va seguir formant dins del món de les corals. Fou un dels fundadors de l'Orfeó Canigó el 1897. A inicis de segle XX, en el moment d'eclosió de la sardana a Barcelona, es va interessar per aquesta dansa. Es va vincular amb el naixement de grups o esbarts de recuperació de danses a Barcelona, ensenyant a ballar les danses populars del Pallars que ell havia conegut fent de músic i ballador de ben jove. Retirat de la vida pública, va anar a viure a Senterada, on va morir el 1926. Després de la seva mort, el manuscrit 'Records de les danses antigues de la meva terra', va ser adquirit per l'Obra del Cançoner Popular de Catalunya. En aquell moment, ja fou parcialment estudiat per Joan Amades. Aquesta entitat va preservar el manuscrit dins el seu gran arxiu de música i cançó popular. Aquest arxiu va estar amagat entre Suïssa i Barcelona per preservar-lo des de 1936 fins a 1990, quan les dues branques de l'Arxiu de l'Obra del Cançoner popular de Catalunya van sortir de la clandestinitat, reunificant-se a l'Abadia de Montserrat.

Summary: L'Ecomuseu rescata la figura d'Enric Vigo, introductor de les danses pallareses al repertori català del segle XX